ฐานะการเงินและผลการดำเนินงาน

ภาพรวมของผลการดำเนินงาน 

บริษัท อีซึ่น เพ้นท์ จำกัด (มหาชน) (“บริษัท”) และบริษัทย่อย ดำเนินกิจการใน 3 ส่วนงานหลัก
คือ 1) ส่วนงานกลุ่มสียานยนต์ 2) ส่วนงานกลุ่มสีอุตสาหกรรมอื่น และ 3) ส่วนงานอื่น ได้แก่
ธุรกิจจำหน่ายและให้บริการเครื่องกรองน้ำ เครื่องกรองอากาศ เป็นต้น

รายได้

ในปี 2552 และปี 2553 รายได้รวมของบริษัทเท่ากับ 685.13 ล้านบาท และ 707.06 ล้านบาท
ตามลำดับ รายได้หลักมาจาก รายได้จากการขายกลุ่มสียานยนต์ และกลุ่มสีอุตสาหกรรมอื่น
บริษัทมีสัดส่วนรายได้จากการขายสีกลุ่มยานยนต์ ต่อรายได้รวม เท่ากับ ร้อยละ 64.56 และร้อยละ
68.22 ตามลำดับ สัดส่วนรายได้สีกลุ่มอุตสาหกรรมอื่น ต่อรายได้รวม เท่ากับ ร้อยละ 24.76
และร้อยละ 27.34 ตามลำดับ

[]

รายได้รวมของบริษัทประกอบด้วย รายได้จากการขายและรับจ้าง รายได้อื่นๆ (ซึ่งได้แก่
กำไรจากการจำหน่ายทรัพย์สินถาวร กำไรจากอัตราแลกเปลี่ยน ทั้งนี้
ไม่รวมส่วนแบ่งในผลกำไรสุทธิในบริษัทร่วม)

1)  รายได้จากการขายและรับจ้าง จำแนกได้เป็น 3 ส่วนงานหลัก ตามรายละเอียดดังนี้

-   ในกลุ่มยานยนต์ เช่น สีที่นำไปใช้พ่นสีตัวถัง และชิ้นส่วนรถจักรยานยนต์ ในปี 2552 และปี
    2553 บริษัทมีรายได้จากกลุ่มสียานยนต์ เท่ากับ 442.30 ล้านบาท และ 482.36 ล้านบาท
    ซึ่งรายได้จากกลุ่มสียานยนต์จะผันแปรตามยอดผลิตยานยนต์ รายได้จากการขายและรับจ้าง
    กลุ่มสียานยนต์ จากบริษัทและบริษัท อีซึ่น อุไร เพ้นท์ จำกัด เป็นสีที่นำไปใช้

-   รายได้จากการขายและรับจ้าง กลุ่มสีอุตสาหกรรมอื่น
    เป็นสีที่นำไปใช้กับกลุ่มอุตสาหกรรมสิ่งพิมพ์ และอุตสาหกรรมเคลือบบรรจุภัณฑ์
    การรับจ้างผลิตกาวอุตสาหกรรม ในปี 2552 และปี 2553
    บริษัทมีรายได้จากกลุ่มสีอุตสาหกรรมอื่น เท่ากับ 169.61 ล้านบาท และ 193.28 ล้านบาท
    รายได้จากกลุ่มสีอุตสาหกรรมอื่น เพิ่มขึ้นตามภาวะอุตสาหกรรมสิ่งพิมพ์
    และอุตสาหกรรมอาหารและบรรจุภัณฑ์ และบริษัทมีรายได้จากการส่งออกเพิ่มขึ้น เนื่องจากในปี
    2552 บริษัท อีซึ่น วัตสัน โค๊ตติ้ง จำกัด (“EWC”)
    ได้หยุดการเป็นตัวแทนจำหน่ายสีเคลือบบรรจุภัณฑ์
    และให้บริษัทป็นผู้ผลิตและจำหน่ายสีเคลือบบรรจุภัณฑ์ให้กับลูกค้าทั้งในและต่างประเทศโดยตรง

-   รายได้จากการขายและรับจ้าง ส่วนงานอื่น ในปี 2552 และปี 2553 เท่ากับ 14.48
    ล้านบาท และ 24.33 ล้านบาท ได้แก่ รายได้จากการให้เช่าและบริการเครื่องกรองน้ำ
    เครื่องกรองอากาศ เป็นต้น

2)  รายได้อื่นๆ มาจากการรายได้ค่าเช่า ค่าบริการอื่นๆ และรายได้จากการขายอื่นๆ
    การขายทรัพย์สิน กำไรจากอัตราแลกเปลี่ยน และดอกเบี้ยรับ ในปี 2552 และปี 2553
    เท่ากับ 9.09 ล้านบาท และ 7.08 ล้านบาท

หมายเหตุ ในปี 2552 บริษัทมีรายได้จากการจำหน่ายฐานข้อมูลลูกค้าและการตลาด เท่ากับ 49.65
ล้านบาท จากขายธุรกิจจำหน่ายสีพ่นรถจักรยานยนต์ของ บริษัท นอฟ (ประเทศไทย) จำกัด
(“NTL”) ให้แก่บริษัท บีเอเอสเอฟ (ไทย) จำกัด (“BTL”)
ซึ่งเป็นรายการที่เป็นผลมาจากการปรับโครงสร้างธุรกิจ

ค่าใช้จ่าย

บริษัทใช้ผงสี เรซิน ตัวทำละลาย และเคมีภัณฑ์อื่นๆ เป็นวัตถุดิบหลักในการผลิต
ซึ่งวัตถุดิบที่เป็นเคมีภัณฑ์จะมีทั้งส่วนที่ผลิตได้ในประเทศและนำเข้าจากต่างประเทศ
ผู้ผลิตในธุรกิจสีอุตสาหกรรมส่วนใหญ่จะใช้วัตถุดิบที่ผลิตในต่างประเทศในอัตรามากกว่าวัตถุดิบที่ผลิตภายในประเทศ
เนื่องจากวัตถุดิบที่ผลิตภายในประเทศส่วนใหญ่ยังมีคุณสมบัติ
และคุณภาพไม่ทัดเทียมกับวัตถุดิบที่ผลิตในต่างประเทศ

ต้นทุนขายและบริการเมื่อเทียบกับรายได้จากการขาย รับจ้าง และรายได้อื่น
(ไม่รวมรายได้จากการจำหน่ายฐานข้อมูลลูกค้าและการตลาด) มีการเปลี่ยนแปลงอยู่ในระดับร้อยละ
72.77-72.98 โดยปี 2553 มีอัตราส่วนคิดเป็นร้อยละ 72.98 ของรายได้รวม ทั้งนี้
ราคาต้นทุนวัตถุดิบเคมีภัณฑ์ในระยะที่ผ่านมา ราคาวัตถุดิบส่วนหนึ่งผันผวนตามราคาน้ำมัน
แม้ว่าโดยปกติบริษัทจะเก็บสำรองวัตถุดิบประมาณ 1-3 เดือน
เพื่อรักษาความต่อเนื่องของกระบวนการผลิตแล้วก็ตาม
โดยบริษัทยังมีการติดตามความเคลื่อนไหวของราคาอุปสงค์และอุปทานของเคมีภัณฑ์ในตลาดโลกอย่างใกล้ชิด
เพื่อเป็นข้อมูลในการบริหารต้นทุนการผลิต
และเพื่อลดความเสี่ยงจากผลกระทบจากความผันผวนของราคาวัตถุดิบ
ทำให้บริษัทสามารถควบคุมต้นทุนการผลิตในแต่ละคำสั่งซื้อจากลูกค้าได้

สำหรับผลกระทบจากอัตราแลกเปลี่ยนจากการนำเข้าวัตถุดิบในการผลิต
บริษัทมีวงเงินสำหรับทำสัญญาซื้อเงินตราต่างประเทศล่วงหน้า (Forward Contract)
กับสถาบันการเงินซึ่งเป็นวงเงินที่เพียงพอต่อมูลค่าการสั่งซื้อวัตถุดิบจากต่างประเทศในแต่ละครั้ง
เพื่อใช้ในช่วงที่อัตราแลกเปลี่ยนมีความผันผวนและลดความเสี่ยงความผันผวนจากอัตราแลกเปลี่ยนเงินตราต่างประเทศ

ค่าใช้จ่ายในการขาย บริหาร และค่าตอบแทนผู้บริหารในงบการเงินรวม ในปี 2552 และปี 2553
มีจำนวนเท่ากับ 139.03 ล้านบาท และ 150.94 ล้านบาท ตามลำดับ
คิดเป็นอัตราส่วนค่าใช้จ่ายในการขาย บริหาร และค่าตอบแทนผู้บริหาร ต่อรายได้รวมในปี 2552
และปี 2553 เท่ากับร้อยละ 20.29 และร้อยละ 21.35 ตามลำดับ ในปี 2553
บริษัทมีค่าใช้จ่ายหลัก ในการขาย บริหาร และค่าตอบแทนผู้บริหาร
เพิ่มขึ้นจากค่าใช้จ่ายด้านบุคลากร โดยบริษัทมีนโยบายพัฒนาบุคลากรให้มีความรู้
ความสามารถมากขึ้นซึ่งถือเป็นปัจจัยสำคัญในการดำเนินธุรกิจอย่างยั่งยืนของบริษัทในอนาคต
และค่าใช้จ่ายการส่งออก

ค่าใช้จ่ายทางการเงินและภาษี

ในปี 2552 และปี 2553 บริษัทมีค่าใช้จ่ายทางการเงินเท่ากับ 3.62 ล้านบาท และ 3.48
ล้านบาท ตามลำดับ คิดเป็นอัตราส่วนค่าใช้จ่ายทางการเงินต่อรายได้รวม เท่ากับ ร้อยละ 0.53
และ ร้อยละ 0.49 ตามลำดับ
ซึ่งเป็นดอกเบี้ยจ่ายตามสัญญาเช่าซื้อและดอกเบี้ยจ่ายเงินกู้ระยะยาวจากสถาบันการเงิน

สำหรับภาษีเงินได้นิติบุคคล บริษัทชำระภาษีเงินได้นิติบุคคลต่อปี ประมาณร้อยละ 2.22-3.15
ของรายได้รวม ในปี 2552 และปี 2553 มีมูลค่าเท่ากับ 21.57 ล้านบาท และ 15.69 ล้านบาท
ตามลำดับ

กำไร

ในปี 2552 และปี 2553 บริษัทมีอัตรากำไรขั้นต้น คิดเป็นร้อยละ 26.18 และร้อยละ 26.28
ของรายได้จากการขาย รับจ้างและบริการ บริษัทมีอัตรากำไรจากการดำเนินงาน คิดเป็นร้อยละ
5.35 และร้อยละ 5.67 ของรายได้จากการขาย รับจ้างและบริการ ตามลำดับ
และบริษัทมีอัตรากำไรสุทธิ คิดเป็นร้อยละ 9.54 และร้อยละ 5.23 ของรายได้รวม ตามลำดับ
ทั้งนี้ ในปี 2552 บริษัทมีรายได้จากการจำหน่ายฐานข้อมูลลูกค้าและการตลาด
ซึ่งเป็นผลมาจากการปรับโครงสร้าง หากคิดอัตรากำไรสุทธิต่อรายได้
(ไม่รวมรายได้จากการจำหน่ายฐานข้อมูลลูกค้าและการตลาด) จะเท่ากับร้อยละ 2.29

สินทรัพย์รวม

ณ 31 ธันวาคม 2553 บริษัทมีสินทรัพย์รวม จำนวน 704.63 ล้านบาท เพิ่มขึ้นจากปี 2552 จำนวน
34.87 ล้านบาท แบ่งเป็นสินทรัพย์หมุนเวียน จำนวน 330.92 ล้านบาท สินทรัพย์หมุนเวียนหลัก คือ
เงินสดและเงินฝากสถาบันการเงิน ลูกหนี้การค้า สินค้าคงคลัง และแบ่งเป็นสินทรัพย์ถาวร จำนวน
373.72 ล้านบาท สินทรัพย์ถาวรหลัก ได้แก่ ที่ดิน อาคาร เครื่องจักร ยานพาหนะ
เครื่องกรองน้ำให้เช่า เป็นต้น

อัตราส่วนสินทรัพย์หมุนเวียนต่อสินทรัพย์รวมของบริษัทในปี 2552 และปี 2553 คิดเป็นอัตรา 0.46
เท่าและอัตรา 0.47 เท่า ตามลำดับ อัตราส่วนสินทรัพย์ถาวรต่อสินทรัพย์รวมของบริษัทในปี 2552
และปี 2553 คิดเป็นอัตรา 0.54 เท่า และอัตรา 0.53 เท่า ตามลำดับ

ลูกหนี้การค้า

ในปี 2553 บริษัทมีลูกหนี้การค้าและตั๋วเงินรับสุทธิจากค่าเผื่อหนี้สูญจำนวน 110.32 ล้านบาท
คิดเป็นร้อยละ 15.66 ของสินทรัพย์รวม ลดลงจากสิ้นปี 2552 จำนวน 1.18 ล้านบาท
เนื่องจากการรับชำระจากลูกหนี้เร็วขึ้น เมื่อแยกตามอายุของลูกหนี้โดยส่วนใหญ่จะมีอายุลูกหนี้ไม่เกิน
90 วัน ตามเครดิตเทอม และมีระยะเวลาในการเก็บหนี้เฉลี่ยในช่วงปี 2551 - 2553 ประมาณ
56-71 วัน รายละเอียดอายุของลูกหนี้จะสามารถแยกได้ดังนี้

[]

ทั้งนี้ บริษัทมีนโยบายในการตั้งค่าเผื่อหนี้สูญจากลูกหนี้ที่คาดว่าไม่สามารถเรียกเก็บได้
และมีอายุลูกหนี้การค้าเกิน 1 ปี ซึ่งในปี 2553 บริษัทมีการตั้งค่าเผื่อหนี้สงสัยจะสูญ จำนวน 0.45
ล้านบาท

สินค้าคงเหลือ

บริษัทประกอบธุรกิจผลิตสีอุตสาหกรรมตามคำสั่งซื้อของลูกค้า ซึ่งจะมีความแตกต่างกันในแต่ละราย
อีกทั้งลักษณะของสินค้าจะแตกต่างกันตามสิทธิที่บริษัทได้รับอนุญาตใช้ในการผลิตสี ดังนั้น
ก่อนการผลิตสินค้าบริษัทจะมีการวางแผนโดยให้สอดคล้องกับแผนการผลิตสินค้าประจำปีของลูกค้า
บริษัทจึงผลิตสีในปริมาณที่เท่ากับความต้องการของลูกค้าในการสั่งซื้อแต่ละคราวและอาจมีการผลิตสีสำรองเพียงบางส่วนเท่านั้น
สีอุตสาหกรรมที่ผ่านกระบวนการผลิตแล้วของบริษัท จะมีอายุการใช้ไม่เกิน 1 ปี อย่างไรก็ตาม
หากบริษัทมีสินค้าค้างสต็อก บริษัทจะดำเนินการตามนโยบายในการจัดการสินค้าค้างสต็อก
และบริษัทมีการตั้งค่าเผื่อการลดลงของสินค้าเมื่อสินค้าคงคลังหมดอายุแล้ว 1 ปี โดยปี 2552 และปี
2553 บริษัทมีการตั้งค่าเผื่อการลดมูลค่าสินค้าเท่ากับ 0.42 ล้านบาท และ 0.45 ล้านบาท
ตามลำดับ

สภาพคล่อง

ณ 31 ธันวาคม 2553 บริษัทมีกระแสเงินสดสุทธิ 7.86 ล้านบาท
เป็นกระแสเงินสดการดำเนินงานได้มา เท่ากับ 20.40 ล้านบาท
กระแสเงินสดในกิจกรรมลงทุนใช้ไป เท่ากับ 25.21 ล้านบาท
กระแสเงินสดในกิจกรรมจัดหาเงินได้มา 22.55 ล้านบาท
และผลต่างจากการแปลงค่างบการเงินในต่างประเทศลดลง 9.87 ล้านบาท

บริษัทมีกระแสเงินสดสุทธิจากการดำเนินงานในปี 2552 และปี 2553 เท่ากับ 204.28 ล้านบาท
และ 20.40 ล้านบาท ตามลำดับ กระแสเงินสดสุทธิจากการดำเนินงานในปี 2552 เพิ่มขึ้น
เป็นผลจากการปรับโครงสร้างกลุ่มบริษัท ซึ่งบริษัทมีการขายสินค้าคงคลัง วัตถุดิบที่ราคาตามบัญชี
และการขายฐานข้อมูลลูกค้าและการตลาด

สำหรับกระแสเงินสดในกิจกรรมลงทุน บริษัทมีกระแสเงินสดใช้ไปในกิจกรรมลงทุนในปี 2552 และปี
2553 เท่ากับ 76.31 ล้านบาท 25.21 ล้านบาท ตามลำดับ
โดยส่วนใหญ่เป็นการลงทุนในทรัพย์สินถาวร กระแสเงินสดจากการลงทุนในปี 2552
เป็นผลจากการปรับโครงสร้างกลุ่มบริษัท ได้แก่ การเพิ่มสัดส่วนการลงทุนในบริษัท นอฟ
(ประเทศไทย) จำกัด (“NTL”) การเพิ่มทุนตามสัดส่วนในบริษัท อีซึ่น อุไร เพ้นท์ จำกัด
(“EUP”) การลงทุนในบริษัท ไบรท์ บลู วอเตอร์ คอร์ปอเรชั่น จำกัด (“BBW”)
การเพิ่มสัดส่วนการลงทุนในบริษัท ออริจิน อีซึ่น เพ้นท์ จำกัด (“OEP”)

สำหรับกระแสเงินสดในกิจกรรมจัดหาเงิน บริษัทมีเงินสดใช้ไปในกิจกรรมจัดหาเงิน ในปี 2552
และปี 2553 เท่ากับใช้ไป 74.98 ล้านบาท และได้มา 22.55 ล้านบาท ตามลำดับ
ซึ่งเป็นผลสุทธิมาจากรับเงินกู้ระยะยาว เงินรับจากการแปลงใบสำคัญแสดงสิทธิที่จะซื้อหุ้นสามัญ
และใช้ไปในการจ่ายเงินปันผล

แหล่งที่มาของเงินทุน

เมื่อพิจารณาความเหมาะสมของโครงสร้างเงินทุน ในช่วงปี 2552 และปี 2553
บริษัทและบริษัทย่อยมีอัตราส่วนหนี้สินรวมต่อส่วนของผู้ถือหุ้นเท่ากับ 0.40 เท่า และ 0.47 เท่า
ตามลำดับ จะเห็นว่า บริษัทมีอัตราส่วนหนี้สินต่อส่วนของผู้ถือหุ้นเพิ่มขึ้นจากปีก่อนหน้า
เนื่องจากบริษัทมีเงินกู้ยืมจากสถาบันการเงินเพิ่มขึ้น

ส่วนของผู้ถือหุ้น

บริษัทมีทุนจดทะเบียนจำนวน 307,000,000 ล้านบาท
ในจำนวนนี้มีทุนจดทะเบียนเพื่อรองรับการใช้สิทธิใบสำคัญแสดงสิทธิของผู้ถือหุ้นเดิมจำนวน
100,000,000 หน่วย และรองรับการใช้สิทธิใบสำคัญแสดงสิทธิของกรรมการ ผู้บริหาร
(ซึ่งมิได้ดำรงตำแหน่งกรรมการ) พนักงาน และที่ปรึกษาของบริษัท จำนวน 7,000,000 หน่วย

ณ วันที่ 31 ธันวาคม 2553 บริษัทมีทุนชำระแล้วจำนวน 225,004,047 บาท
แบ่งเป็นหุ้นสามัญจำนวน 225,004,047 หุ้น มูลค่าที่ตราไว้หุ้นละ 1 บาท
และมีเงินรับล่วงหน้าค่าหุ้น จากการใช้สิทธิใบสำคัญแสดงสิทธิของผู้ถือเดิม จำนวน 4,640,400
บาท ซึ่งต่อมาได้มีการจดทะเบียนเพิ่มทุนกับกระทรวงพาณิชย์แล้ว
และบริษัทมีใบสำคัญแสดงสิทธิของผู้ถือหุ้นเดิมคงเหลือจำนวน 76,804,938 หน่วย

สำหรับใบสำคัญแสดงสิทธิของผู้ถือหุ้นเดิมจำนวน 100,000,000 หน่วย
มีกำหนดวันที่ออกใบสำคัญแสดงสิทธิ คือ วันที่ 27 เมษายน 2550
และวันที่หมดอายุของใบสำคัญแสดงสิทธิ คือ วันที่ 26 เมษายน 2554
อัตราการใช้สิทธิของใบสำคัญแสดงสิทธิ 1 หน่วยต่อการใช้สิทธิซื้อหุ้นสามัญ 1 หุ้น ในราคาหุ้นละ 1
บาท และผู้ถือใบสำคัญแสดงสิทธิจะใช้สิทธิแปลงสภาพได้ในวันทำการสุดท้ายของเดือนมิถุนายน
และเดือนธันวาคม ตั้งแต่ปี 2550 ถึงปี 2554 โดยวันกำหนดการใช้สิทธิครั้งสุดท้ายตรงกับวันที่ 26
เมษายน 2554 ทั้งนี้ ณ วันที่ 31 ธันวาคม 2553 มีการใช้สิทธิแล้วจำนวน 23,195,062 หน่วย
คงเหลือยังไม่ใช้สิทธิจำนวน 76,804,938 หน่วย

สำหรับใบสำคัญแสดงสิทธิของกรรมการ ผู้บริหาร (ซึ่งมิได้ดำรงตำแหน่งกรรมการ) พนักงาน
และที่ปรึกษาของบริษัท จำนวน 7,000,000 หน่วย มีกำหนดวันที่ออกใบสำคัญแสดงสิทธิ คือ วันที่
27 เมษายน 2550 และวันที่หมดอายุของใบสำคัญแสดงสิทธิ คือ วันที่ 26 กุมภาพันธ์ 2553
อัตราการใช้สิทธิของใบสำคัญแสดงสิทธิ 1 หน่วยต่อการใช้สิทธิซื้อหุ้นสามัญ 1 หุ้น ในราคาหุ้นละ 1
บาท และผู้ถือใบสำคัญแสดงสิทธิจะใช้สิทธิแปลงสภาพได้ในวันทำการสุดท้ายของเดือนกุมภาพันธ์
และเดือนสิงหาคม ตั้งแต่ปี 2550 ถึงปี 2553 โดยวันกำหนดการใช้สิทธิครั้งสุดท้ายตรงกับวันที่ 26
กุมภาพันธ์ 2553 มีการใช้สิทธิแล้วจำนวน 6,449,397 หน่วย คงเหลือสิทธิที่ไม่ได้แปลงจำนวน
550,603 หน่วย

ณ วันที่ 31 ธันวาคม 2553 บริษัทมีหุ้นสามัญที่ซื้อคืนจำนวน 20,182,600 หุ้น คิดเป็นร้อยละ 8.97
ของหุ้นที่จำหน่ายแล้วทั้งหมด มูลค่าเท่ากับ 39.58 ล้านบาท
ตามโครงการซื้อหุ้นคืนเพื่อการบริหารการเงินสำหรับสภาพคล่องส่วนเกิน
โดยซื้อหุ้นในตลาดหลักทรัพย์แห่งประเทศไทยตั้งแต่วันที่ 28 สิงหาคม 2551 ถึงวันที่ 28 กุมภาพันธ์
2552 และบริษัทได้จัดสรรกำไรสะสมเป็นสำรองสำหรับหุ้นซื้อคืนเต็มจำนวนแล้ว

หนี้สิน

ณ วันที่ 31 ธันวาคม 2552 และ 2553 บริษัทมีเงินกู้ยืมจากสถาบันการเงิน จำนวน 40.16
ล้านบาท และ 76.58 ล้านบาท ตามลำดับ ซึ่งเป็นเงินกู้ยืมระยะยาวจากธนาคาร
โดยจำนวนนี้แบ่งเป็น ส่วนที่ถึงกำหนดชำระภายในหนึ่งปี จำนวน 6.95 ล้านบาท และ 20.04
ล้านบาท ตามลำดับ
วัตถุประสงค์เพื่อเป็นเงินลงทุนในบริษัทย่อยในประเทศเวียดนามและสัญญาเช่าซื้อยานพาหนะกับธนาคาร
จำนวน 1.89 ล้านบาท และ 3.98 ล้านบาท ตามลำดับ ทั้งนี้
บริษัทมีวงเงินกู้ยืมระยะสั้นจากสถาบันการเงินซึ่งยังไม่มีการเบิกใช้ ได้แก่ วงเงินเบิกเกินบัญชี
วงเงินตั๋วสัญญาใช้เงิน วงเงินค้ำประกันสัญญา วงเงิน L/C, T/R และวงเงิน Forward
contract

ค่าตอบแทนของผู้สอบบัญชี

บริษัทและบริษัทย่อยจ่ายค่าตอบแทนการสอบบัญชีในรอบปีบัญชี 2552 และรอบปีบัญชี 2553 จำนวน
0.94 ล้านบาท และ 0.92 ล้านบาท ตามลำดับ ทั้งนี้ ในปี 2553 บริษัทไม่มีค่าบริการอื่น (Non
audit fee) ที่ต้องชำระให้แก่ผู้สอบบัญชี สำนักงานสอบบัญชีที่ผู้สอบบัญชีสังกัดแต่อย่างใด

ปัจจัยที่อาจมีผลกระทบต่อฐานะการเงินหรือผลการดำเนินงานในอนาคต

โครงการขยายธุรกิจซึ่งบริษัทได้จัดตั้งบริษัท อีซึ่น อุไร เพ้นท์ จำกัด
เพื่อดำเนินธุรกิจผลิตและจำหน่ายสีอุตสาหกรรมในประเทศเวียดนาม และบริษัทได้จัดตั้ง บริษัท
ไบร์ท บลู วอเตอร์ คอร์ปอเรชั่น จำกัด เพื่อดำเนินธุรกิจจำหน่ายและให้บริการเครื่องกรองน้ำ
เครื่องผลิตน้ำดื่ม และเครื่องกรองอากาศ โครงการดังกล่าวจะใช้เงินลงทุนในการสร้างโรงงาน
อาคารสำนักงาน-คลังสินค้า ซื้อเครื่องจักร เครื่องมือตรวจสอบ เครื่องมือที่ใช้ในการวิจัยและพัฒนา
และสินค้าคงคลัง เป็นต้น ทำให้สินทรัพย์ของบริษัทในภาพรวมเพิ่มขึ้น
และส่งผลให้มีค่าเสื่อมราคาสินทรัพย์จากสิ่งปลูกสร้างและอุปกรณ์ที่เพิ่มขึ้น
จึงอาจส่งผลกระทบต่อกำไรสุทธิของบริษัทได้

ตารางสรุปงบดุลรวม ณ วันที่ 31 ธันวาคม 2551-2553

[]

ตารางสรุปงบกำไรขาดทุนรวม สำหรับปีสิ้นสุด วันที่ 31 ธันวาคม 2551-2553

[]

ตารางสรุปงบกระแสเงินสดรวม สำหรับปีสิ้นสุด วันที่ 31 ธันวาคม 2551-2553

[]

ตารางสรุปอัตราส่วนทางการเงิน สำหรับปีสิ้นสุด วันที่ 31 ธันวาคม 2551-2553

[]